Dunaszekcső Község képviselőtestülete
3/1995.

Jegyzőkönyv

Készült a Dunaszekcső Községi Önkormányzat képviselőtestülete 1995. március 1-én megtartott üléséről.

Jelen vannak: Hegedűs György polgármester,

Tóth András,

Dr. Schmidt József,

Hetényi Ádám,

Harsányi János,

Guzsván Lajosné,

Szödényi István,

Galambosi László,

Faller János,

Schmidt József, 

Draskovits Pál települési képviselők

Pest Éva jegyző 

A község csatornázása állami céltámogatási pályázat beadása napirendi ponthoz:

Hartai György és Varga Pál a MAKROBER képviselői, Nagy Mihályné Bár község polgármestere

valamint 11 fő helyi lakos

Hegedűs György polgármester köszönti a megjelenteket. Megállapítja, hogy az ülés határozatképes, mert a megválasztott 11 fő képviselő mind megjelent.

Az ülést megnyitja, javaslatot tesz a napirendi pontokra, melyeket a testület vita nélkül elfogadott:

1.) A község csatornázására állami céltámogatási pályázat beadása

Előadó: Hartai György MAKROBER KFT

2.) Beszámoló a lejárt határidejű határozatok végrehajtásáról és a két ülés között történt fontosabb eseményekről 

Előadó: Hegedűs György polgármester 

3.) Az önkormányzat képviselőtestülete szervezeti és működési szabályzatának elfogadása

Előadó: Hegedűs György polgármester

4.) Egyebek

Napirend tárgyalása

1. napirend tárgyalása: A község csatornázására állami céltámogatási pályázat beadása

Hegedűs György: Az 1994. évre benyújtott pályázatra Dunaszekcső község céltámogatást nem kapott. A mai testületi ülésnek a feladata, hogy a képviselők eldöntsék az idei év pályázatának sorsát. Ehhez kéri, hogy hallgassák meg Hartai Györgyöt a MAKROBER Kft. képviselőjét.

Hartai György: A pályázat beadására nagyon szűkös a határidő. Az elmúlt évi pályázat sorsáról írásban még nem is érkezett értesítés, az ideit viszont március 14-ig be kellene adni. A normatíva megengedett határain belül számolva a beruházás összege 479.000.000 Ft. Ebből Dunaszekcső- 76%, Báré 24%.

A vízügyi céltámogatás a bekerülési költség 1020%-a, a környezetvédelmi 30%-a, de mindkettő csak adható.

A megvalósítás 3 évre szólna, Dunaszekcsőnek évente kb. 25.000.000 Ft-ot kellene beruháznia. Ha Somberekkel és Palotabozsokkal közös szennyvíztisztító épülne az kb. 40.000.000 Ft megtakarítást jelentene.

Az ideális lakossági hozzájárulás 100.000-200.000 Ft között lenne, de a szennyvízelvezetésre általában csak a helyiek 40-50%-a vevő.

Az ijesztő számok ellenére a pályázatot be kellene adni véleménye szerint, mert minden év veszteséget jelent. A céltámogatási százalékok minden évben csökkennek, a támogatás összege egyre kevesebb, a beruházás összege egyre több lesz.
Hegedűs György: A tervezéskor a helyi földrajzi és egyéb körülményeket figyelembe vették, kivéve a most befejeződő telefonszerelési munkákat. 

A hallott számok valóban ijesztőek, de ma el kell döntenie a testületnek a pályázat sorsát. Mérlegelni kell a koncessziós beruházás lehetőségét is. 

Dr. Schmidt József: Javasolja a pályázat beadását, a koncessziós lehetőségek megkeresését.

Tóth András: Bármennyire is ijesztőek a számok, javasolja a pályázat beadását. A szennyvíz elvezetése jelenleg nem megoldott a községben, és ez jelentősen rontja a község képét.

Hetényi Ádám: Mi a döntése Bár község képviselőtestületének?

Nagy Mihályné: A képviselőtestület a pályázat benyújtása mellett döntött.

Galambosi László: Információi szerint a víz melletti településeket kötelezni fogják a szennyvíz-elvezetés megoldására.

Több kérdés, hozzászólás nem hangzott el, a testület egyhangúan 11 szavazattal az alábbi határozatot hozta:

9/1995. (III.1.) Kt. számú határozat
csatornázásra állami céltámogatási pályázat beadása

A képviselőtestület szükségesnek tartja Dunaszekcsőn a csatornahálózat kiépítését és a szennyvíztisztítás megoldását.

Ennek érdekében 1996-tól kezdődően pályázatot nyújt be állami céltámogatás elnyerésére.

Határidő: 1995. március 10.

Felelős: Hegedűs György polgármester

2.) napirend: Beszámoló a lejárt határidejű határozatok végrehajtásáról és a két ülés között történt fontosabb eseményekről
Hegedűs György: Tájékoztatja a képviselőket, hogy a lejárt határidejű határozatok – 5/1995. (II.15.) Kt. számú, az étkezési nyersanyagnormák meghatározásáról, 6/1995. (II.15.) Kt. számú, a fellebbezések elbírálásáról, 7/1995. (II.15.) Kt. számú, az ünnepélyes családi eseményekről – végrehajtásra kerültek.

Fontosabb események: A BO PRIZMA BT tulajdonosai megkeresték ajánlatukkal. Továbbra is szeretnének itt dolgozni a községben, ezért nem szeretnének haragos viszonyt kialakítani. Ajánlatuk a következő volt: fennálló tartozásukat – a felmondási időre járó bérleti díjat kivéve (kérték annak elengedését) – 5 havi részletben megfizetik.

Mérlegelve, hogy a bíróság előtt nem az önkormányzat az egyetlen felperes, hogy a bírói eljárás hosszadalmas, az ajánlat elfogadása mellett döntött.

A MATÁV a szerelési munkákat befejezte a községben. A hibajegyzéket a műszaki ügyintéző elkészítette és megküldte részünkre.

A rákötés várható időpontja július 17-től szeptember közepéig lesz. A díj egyelőre 12.000 Ft és a szerelés költsége.

Dr. Schmidt József: Furcsának tartja, hogy a szerelés befejeződött, mert a község képe nem azt mutatja.
Schmidt József: A légvezetékek nagyon alacsonyak, az oszlopok rossz helyre, például a járda közepére kerültek. Még a rákötések előtt reklamálni kellene.

További hozzászólás, javaslat nem hangzott el, a testület 11 igen szavazattal meghozta az alábbi határozatot.

10/195. (III.1.) Kt. számú határozat 

a lejárt határidejű határozatokról

A képviselőtestület a lejárt határidejű határozatokról és a két ülés között történt fontosabb eseményekről szóló beszámolót tudomásul veszi.

3.) napirendi pont: Az önkormányzat képviselőtestülete szervezeti és működési szabályzatának elfogadása (írásbeli előterjesztés)

Hegedűs György polgármester az írásos előterjesztéshez szóbeli kiegészítést nem fűz, a vitát a napirendi pont felett megnyitja.

Faller János: Javasolja, hogy az elkövetkezendőkben a költségvetés elfogadása előtt közmeghallgatást szervezzen az önkormányzat.

Hegedűs György: A közmeghallgatás hátulütője az lenne, hogy a jelenlévők elmondanák a kívánságaikat, figyelembe venni viszont nem lehetne a költségvetés szűkössége miatt.

A testület 11 szavazattal 0 ellenében az alábbi önkormányzati rendeletet alkotta:

A Dunaszekcső Községi Önkormányzat képviselőtestülete 

4/1995. (III.16.) számú önkormányzati rendelete

a Szervezeti és Működési Szabályzatról

(Az elfogadott rendelet a jegyzőkönyv melléklete.)

4.) napirendi pont: Egyebek

Hegedűs György: A Gyógyszertári Központ vagyonfelosztásáról a Baranya Megyei Közgyűlés megküldte állásfoglalását valamint a megállapodás tervezetét arra az esetre, ha az önkormányzat kéri tulajdonába a helyi gyógyszertárat.
Tájékoztatásul elmondja, hogy a gyógyszertári vagyon felosztásra kerül. Két lehetőség közül választhatnak az önkormányzatok:

1.) Kéri tulajdonába a gyógyszertárat, a gyógyszerellátást továbbra is a PANNONMEDICINA Gyógyszerellátó Vállalat végezné.

2.) Nem kéri tulajdonába a patikát, hanem a megalakuló részvénytársaság részvényesévé válik az önkormányzat.

A dunaszekcsői gyógyszertár értéke 3.209.000 Ft. A község részesedése a központi vagyonból népessége alapján 2.361.000 Ft. A gyógyszertárral nem rendelkező községek kompenzálására ebből 914.000 Ft-ot fordítanak. Így Dunaszekcső részesedése a központi vagyonból 1.447.000 Ft lenne. Javasolja, hogy az önkormányzat kérje tulajdonába a gyógyszertárat.
Draskovits Pál: A részvénytársasági forma nem biztos, hogy szerencsés volna, lényegi változást nem jelentene. Javasolja, hogy az önkormányzat kérje a tulajdonba adást.

Dr. Schmidt József: Ha privatizálásra kerül sor, milyen beleszólási lehetősége lesz az önkormányzatnak?

Hegedűs György: A privatizáció szabályainak meghatározása előtt kikérik az önkormányzatok véleményét.

A testület 11 szavazattal 0 ellenében az alábbi határozatot hozta:

11/1995. (III.1.) Kt. számú határozat
a PANNONMEDICINA Gyógyszerellátó Vállalat

kezelésében lévő vagyon önkormányzati tulajdonba adásáról

A képviselőtestület a gyógyszertári vagyon átadását természetben kéri. A lakosság biztonságos gyógyszerellátása érdekében – a gyógyszertár személyi jog alapján történő működtetéséig – azt a PANNONMEDICINA Gyógyszerellátó Vállalatra, illetve annak jogutódjára bízza.

Határidő: 1995. március 31.

Felelős: Hegedűs György polgármester

Hegedűs György: A szemétszállítást az utóbbi időben igen sokan kifogásolták. Sárközi János munkájával kapcsolatban elsősorban minőségi problémák vannak.

E munka elvégzésére jelen pillanatban 4 jelentkező van: Sárközi János, aki eddig is végezte, Huba Gyula bólyi vállalkozó, Csajági István és László dunaszekcsői vállalkozók és a bátaszéki GAMESZ.

Felkéri a megjelent vállalkozókat, hogy mondják el terveiket a szemétszállítással kapcsolatban.
Sárközi János: Szeretné továbbra is végezni ezt a szolgáltatást. Ennek érdekében zárttá tették a szemétszállító járművüket. Az általa kért éves díj 720.000 Ft lenne (az eddigi 600.000 Ft volt) és a szeméttelep rendezése maradna 200.000.

Huba Gyula: Településüzemeltetési feladatokat látott el mielőtt 2 éve vállalkozó lett.

Ajánlata 840.000 Ft/év, mely magába foglalja a lakosságnál, az önkormányzati intézményeknél, az üdülőövezetben és a kempingben keletkező szemét heti egyszeri elszállítását a kijelölt hulladéklerakó helyre. Országos programban is részt kíván venni pl. a szárazelem gyűjtéssel. A szeméttelep rendezését 180.000 Ft/év áron vállalja. A munkát Skoda Liaz szemétszállító célgépekkel végezné, és vállalja a zsákos szemét elszállítását is.
Csajági István: szintén Skoda Liaz célgéppel rendelkeznek, ajánlatuk 800.000 Ft+ÁFA/év.

Hegedűs György: A Bátaszéki GAMESZ ajánlata 13.000 Ft/fuvar, és nem vállalják a zsákos szemét elszállítását.

Dr. Schmidt József: Ismert Dunaszekcső különleges domborzata, szűk utcái. Tudják-e a nagy autókkal vállalni a munkát? Az üdülőtelepen a szemét gyűjtését konténerrel kellene megoldani, annak elszállítását tudják-e vállalni – kérdezi Huba Gyulától.

Huba Gyula: a legkritikusabb utcákat megnézte, a munkát vállalni tudja. Konténer elszállítására alkalmas célgéppel is rendelkezik.

Galambosi László: Szintén Huba Gyulától kérdezi, hogy Bólyból hogyan tudja a tereprendezési munkát vállalni.

Huba Gyula: Dunaszekcsőre szállítja a lánctalpast, amikor szükséges a tereprendezés.
Dr. Schmidt József: Javasolja, hogy Huba Gyula ajánlatát fogadja el a testület.

Tóth András: Az ő javaslata, hogy dunaszekcsői legyen az a vállalkozó, aki megkapja a munkát.

Faller János: Javasolja a bátaszéki ajánlat elfogadását.

Galambosi László: Huba Gyula ajánlata a legkiterjedtebb, de a dunaszekcsői vállalkozókat nem kellene megfosztani a lehetőségtől.

A polgármester a vélemények különbözősége miatt szavazásra teszi fel a kérdést.

A testület 6 szavazattal, 4 ellenszavazattal és 1 tartózkodással a következő határozatot hozta:

12/1995. (III.1.) Kt. számú határozat
a szemétszállításról

A képviselőtestület javasolja a polgármesternek, hogy 1995. évre a szemétszállítási szerződést Sárközi János Dunaszekcső, Szabadság tér 7. szám alatti lakossal kösse meg.

A vállalkozás éves díja 720.000 Ft a szállításra és 200.000 Ft a szeméttelep rendezésére. 

Határidő: azonnal

Felelős: Hegedűs György polgármester

Hegedűs György: Tájékoztatja a képviselőtestületet, hogy a DÉDÁSZ megküldte az új szerződést aláírásra, mely szerint az áramdíj már nem tartalmazza a karbantartási díjat. A karbantartást ezentúl egyedi megrendelés vagy átalánydíjas szerződés alapján fogja a vállalat elvégezni. A bólyi polgármesteri értekezleten úgy döntöttek a jelenlévők, hogy petíciót fognak elküldeni az Ipari Minisztériumba a fentiek megváltoztatása érdekében.

Kéri a képviselőtestületet, hogy foglaljon állást abban, hogy a szerződést aláírja-e vagy megvárja-e a petíció eredményét.

A képviselőtestület tagjainak egybehangzó véleménye, hogy meg kell várni a petíció eredményét.

Hegedűs György: A Polgári Védelem, a Tűzoltóság és a Rendőrség megkereste az önkormányzatokat, hogy munkájukhoz támogatást biztosítsanak. A Polgári Védelem lakosonként 20 forintot, a Tűzoltóság lakosonként 50 forintot, a Rendőrség nem határozta meg a kért támogatás összegét.

Tóth András: Javasolja, hogy a Tűzoltóság kapjon támogatást, fontos szerv, munkájukra nagy szükség van. Véleménye szerint a Rendőrség is kaphatna támogatást.

Hegedűs György: Javasolja, hogy a Tűzoltóság kapjon 50.000 Ft, a Rendőrség 30.000 Ft támogatást.

Draskovits Pál: Javasolja, hogy a Tűzoltóság kapjon 80.000 Ft-ot, a Rendőrségre pedig térjen vissza a testület a második félévben a költségvetés alakulásától függően.

Szödényi István: Javasolja a Rendőrség támogatását is.

A vélemények különbözősége miatt a szavazás a következők szerint alakult:

A testület 6 szavazattal 5 ellenszavazattal a következő határozatot hozta:

13/1995. (III.1.) Kt. számú határozat
a Tűzoltóság támogatásáról

A képviselőtestület a Mohácsi Tűzoltóparancsnokság részére 50.000 Ft támogatást nyújt.

A támogatást a Mohácsi Városi Önkormányzat költségvetési számlájára kell utalni.

Határidő: 1995. március 31.

Felelős: Hegedűs György polgármester

Hegedűs György ismerteti a három kérelmet, melyeket helybéli fiatalok adtak be vissza nem térítendő támogatás elnyerésére. Adamcsik Tibor és neje, Dunaszekcső Dózsa u. 3/d szám alatti lakosok vissza nem térítendő támogatást kértek a Dunaszekcső, Szabadság tér 1. szám alatti ingatlan megvásárlásához.

Metz Judit és Bodó Béla Dunaszekcső, Dózsa u. 1. szám alatti lakosok vissza nem térítendő támogatást kértek a lakóház bővítéséhez.

Bayer Gábor és neje Dunaszekcső, Szőlő u. 20. szám alatti lakosok vissza nem térítendő támogatást kértek a Dunaszekcső, Vár u. 13. szám alatti lakóépület megvásárlásához.

Az önkormányzat rendeletében szereplő feltételeknek csak Bayer Gábor és neje felelnek meg.

Tóth András: Javasolja, hogy mind a három kérelmező kapjon támogatást.
Faller János: A támogatás célja, hogy azok a fiatalok akik itt szeretnének maradni a községben, letelepedéshez ösztönzést kapjanak.

Hegedűs György: Javasolja, hogy Adamcsik Tibor és neje 100.000 Ft, Bayer Gábor és neje 70.000 Ft, Metz Judit és Bodó Béla pedig 50.000 Ft támogatásban részesüljenek. Bayer Gáborék a vissza nem térítendő támogatásra elkülönített pénzeszközből kapnának.

A másik két pár esetében a testület döntheti el, hogy a szociális segélykeret terhére adja a támogatást.

Ezek után a polgármester szavazásra teszi fel a kérdést.

A képviselők vita nélkül 11 szavazattal 0 ellenszavazattal az alábbi határozatot hozták:

14/1995. (III.1.) Kt. számú határozat
Vissza nem térítendő támogatás odaítéléséről

A képviselőtestület a 7/1991. (X.17.) számú önkormányzati rendelet alapján Bayer Gábor és felesége részére hetvenezer forint vissza nem térítendő támogatást nyújt a Dunaszekcső, Vár u. 13. szám alatti lakóház megvásárlásához.

A támogatás kiutalásáról a hivatal gondoskodik.

Határidő: az adásvételi szerződés bemutatását követően azonnal

Felelős: Hegedűs György polgármester

A képviselők 7 szavazattal 4 ellenszavazattal az alábbi határozatot hozták:

15/1995. (III.1.) Kt. számú határozat
támogatás odaítéléséről

A képviselőtestület Adamcsik Tibor és felesége részére – a szociális segélykeret terhére – egyszázezer forint támogatást nyújt a Dunaszekcső, Szabadság tér 1. szám alatti lakóház megvásárlásához.
A támogatás kifizetéséről a hivatal gondoskodjon.

Határidő: 1995. március 31.

Felelős: Hegedűs György polgármester

A képviselők 11 szavazattal 0 ellenében az alábbi határozatot hozták:

16/1995. (III.1.) Kt. számú határozat
támogatás odaítéléséről

A képviselőtestület Metz Judit és Bodó Béla részére – a szociális segélykeret terhére – ötvenezer forint támogatást nyújt a Dunaszekcső, Dózsa u. 1. szám alatti lakóház bővítéséhez.

A támogatás kifizetéséről a hivatal gondoskodjon.

Határidő: 1995. március 31.

Felelős: Hegedűs György polgármester

Hegedűs György elmondja, hogy a helyi televízió reklámdíjainak megváltoztatása szükségessé vált. Javasolja, hogy az eddigi díjakat 30%-kal emeljék meg.

A képviselőtestület vita nélkül 11 szavazattal 0 ellenében az alábbi határozatot hozta:

17/1995. (III.1.) Kt. számú határozat
a kábeltelevízió reklámdíjainak emeléséről

A képviselőtestület a helyi televízióban megjelenő reklámok díjtételeit az alábbiak szerint határozza meg:

Az első tíz szó díja 

200 Ft

további szavanként
  
  10 Ft

Határidő: 1995. március 15-től

Felelős: Hegedűs György polgármester

Hegedűs György polgármester ismerteti, hogy többször felmerült már a tornacsarnok terembérleti díjának felemelése. Kéri a képviselőket, hogy mondják el ezzel kapcsolatos véleményüket.

Faller János: A költségvetés tárgyalásakor a testület 156.000 Ft-ot szavazott meg a sportintézmények támogatására. Ez az összeg fenntartási kiadás. Felújításra nincs lehetőség egyenlőre. 

A tornacsarnok véleménye szerint kihasználatlan, aki pedig igénybe veszi fizessen érte. Javasolja, hogy 200 Ft/óra helyett 500 Ft/óra legyen.
Hetényi Ádám ismerteti a tornacsarnok időbeosztását, hozzáfűzve, hogy ez a téli beosztás. Vannak szabad időszakok, melyeket igénybe lehet venni. A terembe csak a bérleti díj befizetése után lehet bejutni. Tömegsportként 1-1 órát vesznek igénybe hetente a fiatalok, míg az asztalitenisz szakosztály hetente háromszor 3-3 órát tartózkodik ott.

Hegedűs György: Dunaszekcsőn nincs asztalitenisz szakosztály, tömegsportnak számít. Legyenek ott ugyanannyit, mint a többiek.

Tóth András: A község egy korosztálya – saját korosztályát említi meg – kiszorult a teremből. Szeretnek odajárni, de eddig nem volt rá lehetőség.

Molnár Árpád: Játékosként és edzőként is volt asztaliteniszező. Ha van arra lehetőség, hogy foglalkozzanak a gyerekekkel, ettől sem az edzőt sem a gyerekeket nem szabad megfosztani. A gyerekek bérleti díjat nem tudnak fizetni.
Faller János: Javasolja, hogy az esti órákban legyen tovább nyitva a terem. 

Hegedűs György javasolja, hogy sportcélú helyi igénybevétel esetén 400 Ft/óra, sportcélú nem helyiek esetében 600 Ft/óra legyen a díj. 

A képviselők a polgármester javaslatát 11 szavazattal 0 ellenében elfogadták az alábbi határozatot hozták:

18/1995. (III.1.) Kt. számú határozat
a tornacsarnok bérleti díjáról

A képviselőtestület a tornacsarnok terembérleti díját az alábbiak szerint állapítja meg:

- sportcélú helyi igénybevétel

400 Ft/óra

- sportcélú nem helyi igénybevétel 
600 Ft/óra

Több tárgy nem volt, a polgármester megköszönte a megjelenést és az ülést 22.30-kor bezárta.

Kmf.


Hegedűs György
Pest Éva

Polgármester
jegyző 

A Dunaszekcső Községi Önkormányzat képviselőtestülete 

4/1995. (III.16.) számú önkormányzati rendelete

a Szervezeti és Működési Szabályzatról
A Dunaszekcső Községi Önkormányzat az 1990. évi LXV. törvény felhatalmazása alapján működésének részletes szabályait az alábbiakban állapítja meg:

I.

Általános rendelkezések

1. §.

/1/ Az önkormányzat elnevezése: Dunaszekcső Község Önkormányzata
Dunaszekcső Község Önkormányzata önállóan, szabadon, széleskörű nyilvánosságot teremtve, demokratikus módon intézi a település közügyeit. A helyi közszolgáltatásokról, a helyi közhatalom önkormányzati típusú gyakorlásáról gondoskodik.

/2/ A polgármester, a polgármesteri hivatal bélyegzőjén használható a Magyar Köztársaság hivatalos címere.

A közszolgáltatást nyújtó intézményeken a feliratokat német nyelven is fel lehet tűntetni.

II.

A képviselőtestület, szervezet, működés

2.§.

/1/ A képviselőtestület tagjainak száma: 11 fő

A képviselőtestület tagjainak névsorát az 1. sz. melléklet tartalmazza.

/2/ A képviselőtestület szükség szerint, de évente legalább hat alkalommal tart ülést. Az ülések napja szerda.

/3/ Munkaterv készül, amely tartalmazza az ülések várható időpontját, napirendjét és a napirend előadóját.

/4/ A képviselőtestületi ülés napirendjére írásbeli előterjesztés kerülhet. Az előterjesztés két részből – a téma ismertetéséből és határozati javaslatból – áll. Az előterjesztés a helyzetet elemzi és tömören értékeli, utal a jogszabályi előírásokra, célkitűzésekre, és egyértelműen megfogalmazott rendelkezést tartalmaz.

A polgármester egyszerűbb ügyekben, jól áttekinthető, ismert esetek kapcsán szóbeli előterjesztést is engedélyezhet.

Az egyszerű döntés igénylő ügyekben elegendő egy-egy jól megfogalmazott rendelkezést tartalmaz.

/5/ A képviselőtestületi ülésre szóló meghívó tartalmazza az ülés időpontját, helyét, a javasolt napirendi pontokat és azok előterjesztőit. A meghívóhoz csatolni kell az írásos előterjesztéseket.

A polgármester a meghívókat olyan időpontban küldi meg, hogy az az ülés előtt legalább öt nappal megérkezzék.

Indokolt esetben a képviselőtestületi ülés szóban is összehívható, és a határidőktől el lehet tekinteni.

A képviselőtestületi ülések időpontjáról a község lakosságát a helyben szokásos módon értékesíteni kell.

3. §.
/1/ A képviselőtestületi ülés megnyitásakor a polgármester megállapítja a határozatképességet. Tájékoztatást ad a lejárt határidejű határozatok végrehajtásáról, az előző ülést követően tett fontosabb intézkedésekről. Javaslatot tesz az ülés napirendjére, melyről a testület általában vita nélkül határoz.
A polgármester minden egyes előterjesztés fölött külön-külön nyit vitát. Az előadóhoz a képviselőtestület tagjai, a tanácskozási joggal meghívottak kérdést intézhetnek, melyre a vita előtt választ kell adni.

A nem helyi képviselő, de tanácskozási joggal meghívott személy maximum tíz percet beszélhet. Ezt az időt igénybe veheti egyszerre vagy több alkalommal. E rendelkezés alól kivétel a jegyző valamint a napirendi pont előadója, hiszen ők szerepükből következően többet beszélhetnek, ha kérdést intéznek hozzájuk, vagy reagálniuk kell a hozzászólásokra.

Az előadó a vita lezárása után válaszolhat a hozzászólásokra. A döntés (szavazás) előtt a jegyző megteszi törvényességi észrevételeit.

Az előterjesztésben és a vitában elhangzott határozati javaslatokról ezután következik a szavazás. Döntés előbb a vitában elhangzott módosító, kiegészítő indítványokról történik, majd az előterjesztésben szereplő javaslatokról.

/2/ A tanácskozás rendjének megtartása a polgármester feladata.
A polgármester:

- figyelmezteti a hozzászólót, ha eltért a tárgyalt témától, a tanácskozáshoz nem illő, másokat sértő a fogalmazása, 

- rendre utasíthatja azt, aki a képviselőtestülethez méltatlan magatartást tanúsít,

- nyilvános ülésen megjelent állampolgárok, ha zavarják a tanácskozás rendjét, rendre utasíthatók, ismétlődés esetén a terem elhagyására kötelezhetők.

/3/ A vita lezárása után „személyes megjegyzésre” lehetőséget kell adni annak, aki a vitában ellene szól, sérelmesnek vélt megjegyzést kívánja elhárítani vagy a hozzászólásával kapcsolatban felmerült félreértéseket eloszlatni.

/4/ A megválasztott helyi képviselők több mint a felének egynemű szavazata szükségess:

a) a gazdasági program és költségvetés elfogadásához, a végrehajtásukról szóló beszámoló elfogadásához,

b) helyi adók megállapításához,

c) településfejlesztési terv jóváhagyásához,

d) hitel felvételéhez,

e) hatáskörének átruházásához

/5/ Szavazategyenlőség esetén a vita tovább folytatódik. Újabb szavazategyenlőség esetén a polgármester szavazata dönt, de ő dönti el, hogy ezzel a jogával kíván-e élni.

/6/ A szavazás kézfelemeléssel történik, de név szerinti szavazást a képviselőtestület esetenként elrendelhet.
/7/ A helyi képviselők a napirendek megtárgyalását követően szóban kérdést tehetnek föl valamint szóban vagy írásban interpellációt nyújthatnak be. A képviselőtestületi ülést nyolc nappal megelőzően írásban benyújtott interpellációra az ülésen választ kell adni. A válasz elfogadásáról az interpelláló nyilatkozik, és a képviselőtestület dönt.

4. §.

/1/ A képviselőtestület évente egy alkalommal köteles falugyűlést összehívni.

/2/ A képviselőtestület esetenként dönti el, hogy mely ülésein tart közmeghallgatást, ahol az állampolgárok közérdekű kezdeményezéseket, javaslatokat terjeszthetnek elő.

III.

A képviselőtestület bizottságai

5. §.

/1/ A képviselőtestület pénzügyi, szociális és települési fejlesztési bizottságot hoz létre.

/2/ A bizottság legalább három tagból áll. Elnöke és tagjai többsége csak helyi képviselő lehet.

/3/ A képviselőtestület az esetenkénti feladatokra ideiglenes bizottságot hozhat létre. 

Polgármester, alpolgármester, jegyző 

6. §.

/1/ A polgármester megbízatását főállásban látja el.

/2/ A polgármester feladatait, hatásköreit, hatósági jogkörét törvény vagy annak felhatalmazása alapján kormányrendelet állapítja meg.

/3/ A polgármester feladatai:

· az önkormányzat demokratikus működésének biztosítása, a helyi érdekek képviselete,

· közszolgáltatások, településfejlesztés biztosítása,
· a helyi képviselők, bizottságok munkájának segítése,

· intézmények vezetőivel, egyesületekkel, társadalmi szervezetekkel, önszerveződő lakossági csoportokkal való együttműködés,

· széleskörű információgyűjtés, a helyi képviselők folyamatos tájékoztatása,

· a képviselőtestület által átruházott hatáskörben dönt az általános tartalék felhasználásáról a be nem tervezett kiadások tekintetében 50 ezer forintig, a bevételt növelő intézkedés megtételében 50 ezer forintig.

/4/ Az alpolgármester a polgármester távollétében vezeti a képviselőtestület ülését, képviseli az önkormányzatot.

/5/ A jegyző:

· rendszeres tájékoztatást ad a polgármesternek, a bizottságoknak az önkormányzat munkáját érintő jogszabályokról,

· a polgármester irányításával előkészíti a képviselőtestület, a bizottságok elé kerülő előterjesztéseket, 

· tájékoztatja a képviselőtestület a hivatal munkájáról, az ügyintézésről.

/6/ A hivatal munkaidő:

Hétfőtől csütörtökig fél 8-tól 16 óráig

Pénteken fél 8-tól 4-ig

Az ügyfélfogadás rendje:

· hétfőtől péntekig minden nap fél 8-tól 12 óráig

· és szerdán 13-tól 16 óráig

A polgármester minden héten

Kedden 8-tól 12 óráig

Szerdán 13-tól 16 óráig

Csütörtökön 8-tól 12 óráig,

A jegyző minden nap fél 8-tól 12 óráig és szerdán 13-tól 16 óráig fogadóórát tart.

Önkormányzati rendeletalkotás

7. §.

/1/ Rendelet alkotását kezdeményezheti:

· helyi képviselőtestület

· helyi társadalmi szervezet  vezető testülete
· a jegyző 

/2/ A kezdeményezést a polgármesternek nyújtják be. A polgármester a kezdeményezést, majd a tervezetet a képviselőtestület elé terjeszti.

A képviselőtestület meghatározhatja az előkészítés menetét, az egyeztetés és a vitafórumok rendjét. Az előkészítéssel megbízhatja valamelyik bizottságot vagy az előkészítésre külön bizottságot hozhat létre. A szakmai előkészítés minden esetben a jegyző feladata.

/3/ Az állampolgárok széles rétegeit érintő rendeletek tervezetét legalább 30 napra nyilvánosságra kell hozni a helyben szokásos módon: hirdetőtáblán, szórólapokon vagy (és) a falu tv-ben.

Ezután lehet a képviselőtestület elé terjeszteni. Egyes rendeletek tervezetekről közmeghallgatás tartása kérdésében a képviselőtestület dönt.

/4/ A rendelet-tervezetet indoklással együtt kell benyújtani. A polgármester vagy a jegyző tájékoztatja a képviselőtestületet az előkészítésnél felvetett, de a tervezetben nem szereplő kisebbségi javaslatokról is.

/5/ A rendelet elfogadását követően annak hiteles szövegét a jegyző szerkeszti. Az ő feladata a rendeletek hatályosságáról való gondoskodás.

VI. 

Helyi népszavazás, népi kezdeményezés

8. §.

/1/ A képviselőtestület köteles kitűzni a helyi népszavazást, ha azt a választópolgárok 25%-a kezdeményezte.

/2/ A népi kezdeményezés kötelező tárgyalásának feltétele, ha a választók 10%-a kezdeményezi.

/3/ A helyi népszavazás lebonyolítására a helyi önkormányzati képviselők és polgármesterek választásáról szóló törvényt kell alkalmazni.

VII.

Záró rendelkezések

9. §.

Ez a rendelet kihirdetése napján lép hatályba. Ezzel egyidejűleg hatályát veszi az 1/1991. (II.28.) számú és a 10/1991. (XII. 30.) számú önkormányzati rendelet.

Dunaszekcső, 1995. március 1.


Hegedűs György
Pest Éva


Polgármester
jegyző 

Ez az önkormányzati rendelet Dunaszekcsőn kihirdetésre került.

Dunaszekcső, 1995. március 16.



Pest Éva 



Jegyző 

1. számú melléklet

A képviselőtestület tagjainak névsora

Draskovits Pál

Faller János

Galambosi László

Guzsván Lajosné

Harsányi János

Hegedűs György

Hetényi Ádám

Schmidt József

Dr. Schmidt József

Szödényi István

Tóth András

KÉRELEM

Alulírott Metz Judit és Bodó Béla azzal a kéréssel fordulunk a Dunaszekcső község önkormányzatának képviselőtestületéhez, hogy a letelepedésünkhöz segítséget nyújtani szíveskedjék.

A Dunaszekcső, Dózsa György utca 1. alatt lévő lakóépületben saját részünkre elkezdtük kialakítani (átalakítással, valamint bővítéssel) lakrészünket.
Eddig az alábbi munkálatokat végeztük el:

· egy lakószoba kialakítása

· egy konyhai helyiség kialakítása (felfalazása)

· e helyiségek lebetonozása

· nyílászárók beépítése

· valamint félig felfalaztuk a fürdőszoba és a WC falát

Eddig megvásárolt anyagok

· 18 m szennyvízcső+idomok (21.600 Ft)

· 6 db radiátor (használt – 20.000 Ft - )

· 2 db ajtótok+lap (14.600 Ft)

· 2 db ablaktok+ablak (24.000 Ft)

· fürdőszobai lap (700 Ft/m2)

· 3 m3 homok (4.500 Ft)

· 4 q mész (3.000 Ft)

· 3 q cement (2.550 Ft)

· meleg-vizes gázkazán (19.800 Ft)

· 1000 db tégla (38 Ft/db)

Mivel a rendszeres jövedelmünk (GYES: 8.680 Ft, munkanélküli járadék 7.570 Ft) havonta 16.250 Ft, és a megtakarított pénzünk jelentős része már beépítésre került, kérjük, hogy vissza nem térítendő támogatással az átalakítás befejezését támogatni szíveskedjenek.



Köszönettel: Metz Judit és Bodó Béla

Kelt: Dunaszekcső, 1995. február 28.

Tisztelt Önkormányzat!

Alulírott Adamcsik Tibor és Neje azzal a kéréssel fordulunk a dunaszekcsői önkormányzat Testületéhez, hogy első házvásárlásunkhoz vissza nem térítendő támogatást igényelnénk.

Ezt a támogatást már az 1994. évben is kértük, de akkor nem volt ilyen irányú költségvetés, amennyiben 1995. évben van, szíveskedjenek kérelmünket elbírálni.



Köszönettel: 



Adamcsik Tibor

Dunaszekcső, 1995. II. 16.

1995. febr. 7.

Tisztelt Polgármester Úr!

Azzal a kéréssel fordulok Önhöz, hogy tudomásom szerint azoknak, akik első házukat veszik meg, azoknak a törvény szerint 100.000 Ft jár.

Szeretném ezúton igényelni Öntől, mivel hogy van egy ház, amit szeretnénk megvenni a férjemmel. 

Jelenleg albérletben lakunk havi 5.000 Ft-ért. Jelenleg 3 hónapos terhes vagyok, és már van egy 6 éves kislányom, aki ez év szeptemberétől iskolaköteles lesz. De addig nem tudom a szüleimtől elhozni, amíg nem tudunk a feje fölé tetőt biztosítani. Szeretném a leendő gyermekemet a saját házamba hazavinni, és nem az albérletbe. Hát ez lenne az én személyes indoklásom a Tisztelt Polgármester Úrhoz!
Kérem, a fentiekre való tekintettel hozza meg a választ a lehető leghamarább! Kérem Önt, értesítsen a döntéséről! Előre is köszönöm!

Maradok tisztelettel: 



Bayer Gáborné

1995. február 7. kedd

Dunaszekcső polgármestere

3/1995.

Meghívó

A Dunaszekcső Községi Önkormányzat képviselőtestülete 1995. március 1-én 17 órai kezdettel ülést tart, amelyre meghívom.

Az ülés helye: községháza tanácsterme

Napirendi pontok:

1.) Beszámoló a lejárt határidejű határozatok végrehajtásáról és a két ülés között történt fontosabb eseményekről

Előadó: Hegedűs György polgármester

2.) A község csatornázására állami céltámogatási pályázat beadása

Előadó: Hartai György MAKROBER Kft.

3.) Az önkormányzat képviselőtestülete szervezeti és működési szabályzatának elfogadása

Előadó: Hegedűs György polgármester

4.) Egyebek

Dunaszekcső, 1995. február 23.



Hegedűs György 



Polgármester

